ddrg/super_eurlex huggingface dataset:
SKRIFTLIG FORESPØRGSEL E-0353/02

af Paul Rübig (PPE-DE) til Kommissionen

(14. februar 2002)

Om: Skatteændringer ved grænseoverskridende arbejde og leveringer til Tyskland

Fra 1. januar 2002 er vederlag til byggeydelser, der i Tyskland udføres for til en juridisk person eller en privatperson, der må betragtes som arbejdsgiver i henhold til loven om omsætningsskat, underlagt en kildeskat på 15 % af vederlaget. Denne kildeskat opkræves ikke, hvis den, der udfører arbejdet forelægger ordregiveren en fritagelseslicens fra det pågældende tyske skattekontor.

Ifølge tyske finansmyndigheders normale forvaltningspraksis skal østrigske arbejdsgivere, der ikke har bopæl i Tyskland, i en omfattende forvaltningsprocedure for hver byggeydelse indgive en særskilt anmodning om fritagelse. De omfattende ekstra oplysningsforpligtelser betyder, at navnlig SMV'er får betydelige vanskeligheder under udførelsen af deres serviceydelser i Tyskland, især da de oplysninger, der er væsentlige for de tyske finansmyndigheder, på grund af dobbeltbeskatningsaftalen eller den mellem Østrig og Tyskland indgåede aftale om indbyrdes udveksling af informationer, kunne fremskaffes ved at forelægge optegnelser, der skulle registreres i Østrig. Det virker navnlig diskriminerende, at virksomheder, der skal betale indkomstskat i Tyskland, (dvs. alle tyske byggevirksomheder) ifølge forvaltningspraksis som regel kan få en fritagelseslicens af op til tre års varighed og dermed er konfronteret med langt mindre bureaukratiske krav, hvilket har en positiv virkning for de tyske virksomheders konkurrence.

Er denne fremgangsmåde fra de tyske finansmyndigheders side under henvisning til Domstolens redegørelse i De Coster-dommen i strid med EF-ret?

Svar afgivet på Kommissionens vegne af Frederik Bolkestein

(4. april 2002)

Ud over det svar, som Kommissionen har givet på skriftlig forespørgsel E-2875/01 fra Elly Plooij-van Gorsel(1), og som den vil henvise de ærede medlemmer til, tillader den sig følgende supplerende bemærkninger:

- Direkte beskatning hører under medlemsstaternes kompetence, og disse skal ved udøvelsen af denne kompetence respektere princippet om fri udveksling af tjenesteydelser, som sikres i EU-traktatens artikel 49.

- Formålet er at bekæmpe tilfælde af skattesvig i byggesektoren. På denne baggrund kan Kommissionen informere det ærede medlem om, at den pågældende lovgivning har været årsag til, at der er blevet indgivet en klage til Kommissionen, og at den i øjeblikket forestår behandlingen af denne. Før Kommissionen som led i verserende klager tager endeligt stilling til spørgsmålet om, hvorvidt det er nødvendigt at indlede en overtrædelsesprocedure efter EF-traktatens artikel 226, skal der foretages flere undersøgelser, inklusive en verificering af en fritagelseslicens, der er bebudet til at gælde fra foråret.

(1) EFT C 172 E af 18.7.2002, s. 17.
SKRIFTLIG FORESPØRGSEL E-0186/02

af María Valenciano Martínez-Orozco (PSE) til Kommissionen

(6. februar 2002)

Om: Projekter forelagt af Spanien med henblik på samfinansiering med deltagelse af Samhørighedsfonden

Hvilke projekter har Det Forenede Kongerige forelagt med henblik på samfinansiering med deltagelse af Samhørighedsfonden?

Hvilke af disse projekter er blevet godkendt af Kommissionen, og hvilke skal gennemføres af den autonome Region Madrid?

Svar afgivet på Kommissionens vegne af Michel Barnier

(21. marts 2002)

Kommissionen sender det ærede medlem og Parlamentets generalsekretariat direkte listen over de projekter, som Spanien har forelagt, og som blev godkendt i 2001. Med hensyn til de projekter, der blev vedtaget i årene 1994-2000, henviser Kommissionen det ærede medlem til de forskellige årsrapporter fra Samhørighedsfonden, der er disponible i rubrikken Documents på web-stedet: http://www.inforegio.cec.eu.int.

Af denne liste vil følgende projekter blive gennemført i det autonome samfund Madrid:

- vandforsyning i Tajo-flodens afvandingsområde

- sanering og rensning af vand i Tajo-flodens afvandingsområde (gruppe 2)

- sanering i Tajo-flodens afvandingsområde (gruppe 3)

- biogas- og komposteringsanlæg i Pinto;

- selektiv indsamling af affald i Zarzaquemada (Syd) og udvidelse af indsamlingssystemet i Zarzaquemada (Nord)
SKRIFTLIG FORESPØRGSEL E-1218/02

af Arlindo Cunha (PPE-DE) til Kommissionen

(30. april 2002)

Om: Fødevarer, som indeholder genstande

Den 16. maj 2000 nåede Kommissionen og repræsentanter for de femten medlemsstater frem til den konklusion, at det ikke på grundlag af de foreliggende oplysninger kunne fastslås, at fødevarer indeholdende genstande med en emballage, som ikke afslører dette forhold som f.eks. chokoladeæg, morgenmadsprodukter osv., udgør nogen specifik risiko.

Det fremgår ikke desto mindre af undersøgelser i Europa, at børn i forskellige aldersgrupper er kommet til skade eller endog er døde som følge af ulykker med sådanne produkter. ANEC, den europæiske sammenslutning til koordinering af forbrugerorganisationerne, har arbejdet for et forbud mod, at der sker en sammenblanding af ikkefødevarer og fødevarer. Der er dog endnu ikke i Europa trådt bestemmelser herom i kraft i modsætning til, hvad der er tilfældet i USA, Australien og Malaysia, hvor salg af sådanne produkter er forbudt.

Hvilke foranstaltninger skal der efter Kommissionens opfattelse gennemføres for at hindre den udbredte praksis med at sælge ikke-spiselige genstande i fødevareemballager, især produkter, som er beregnet til børn?

Samlet svarafgivet på Kommissionens vegne af David Byrnepå skriftlige forespørgsler E-1008/02 og E-1218/02

(21. maj 2002)

Emnet for det spørgsmål, som stilles af det ærede medlem, har været genstand for en række af Kommissionens svar på tidligere forespørgsler fra parlamentsmedlemmer. Derfor opfordres det ærede medlem til at læse navnlig de fælles svar på skriftlig forespørgsel E-0504/02 af Anna Karamanou og E-0548/02 af Alexandros Alavanos(1) samt på skriftlig forespørgsel E-2630/00 af Jorge Moreira Da Silva, E-2631/00 af Elisa Maria Damião og E-2632/00 af Carlos Lage(2).

(1) Se side 153.

(2) EFT C 136 E af 8.5.2001.
SKRIFTLIG FORESPØRGSEL E-0648/02 af Nuala Ahern (Verts/ALE) til Kommissionen. Radioaktiv dumpning i Atlanterhavet.



EF-Tidende nr. 205 E af 29/08/2002 s. 0185 - 0185



SKRIFTLIG FORESPØRGSEL E-0648/02 af Nuala Ahern (Verts/ALE) til Kommissionen (11. marts 2002) Om: Radioaktiv dumpning i Atlanterhavet Hvordan agter Kommissionen at vurdere farerne for havmiljøet og konsekvenserne for fiskeriindustrien efter afsløringer i pressen i januar 2002, hvorefter Det Forenede Kongerige i 1960'erne dumpede plutoniumforurenet radioaktivt affald i Atlanterhavet ud for Spaniens nordvestlige kyst, og hvorefter nogle af de fartøjer, der blev anvendt til at dumpe atomaffaldet, for vild i en sådan grad, at de britiske myndigheder nu ikke har nogen nøjagtig fortegnelse over, præcist hvor ud for kysten en del af affaldet blev dumpet? Svar afgivet på Kommissionens vegne af Margot Wallström (23. april 2002) Som allerede bekræftet i svaret på det ærede medlems skriftlige forespørgsel E-0334/02(1) har Kommissionen set nærmere på den miljømæssige indvirkning af tidligere tiders dumpning af britisk nukleart affald i Atlanterhavet i sin rapport om Det Europæiske Fællesskabs befolknings udsættelse for radioaktiv bestråling i de nordeuropæiske havområder, Marína-projektet (Radiation Protection 47, 1990). Denne rapport er netop ved at blive opdateret og vil atter komme ind på problemet med nukleart affald, der er dumpet i Atlanterhavet, herunder de bestrålingsmæssige følgevirkninger for fisk, idet man vil anvende alle foreliggende data. En rapport om resultaterne af undersøgelsen forventes offentliggjort medio 2002. (1) Se side 120.
SKRIFTLIG FORESPØRGSEL E-0741/02

af Fernando Fernández Martín (PPE-DE) til Kommissionen

(15. marts 2002)

Om: Côte d'Ivoire

Kan Kommissionen give en oversigt over de projekter vedrørende Côte d'Ivoire, der er godkendt til finansiering over Den Europæiske Unions budget i 2001, og oplyse det samlede beløb for det pågældende års investeringer?

Samlet svarafgivet på Kommissionens vegne af Nielsonpå skriftlige forespørgsler E-0732/02, E-0733/02, E-0734/02, E-0735/02, E-0736/02,E-0737/02, E-0738/02, E-0739/02, E-0740/02 og E-0741/02

(13. maj 2002)

De ønskede oplysninger sendes direkte til det ærede medlem og Parlamentets generalsekretariat.
SKRIFTLIG FORESPØRGSEL E-0241/02

af Charles Tannock (PPE-DE) til Kommissionen

(6. februar 2002)

Om: Banandirektiver

Der er vedholdende rygter i den engelske presse om, at EU hele tiden blander sig i selv de mindste petitesser ved hjælp af unødvendige direktiver. Andre mener, at disse rygter er myter om EU. Et af de mest vedholdende rygter drejer sig om salget af bananer.

Kan Kommissionen bekræfte, om det passer, at alle de bananer, som sælges inden for EU skal leve op til bestemte standarder både hvad angår krumningen og størrelsen på bananen, og hvis det er tilfældet, kan Kommissionen da henvise til det relevante direktiv og de hovedkrav, som bananforhandlerne skal leve op til.

Svar afgivet på Kommissionens vegne af Franz Fischler

(6. marts 2002)

Kommissionen kan meddele det ærede medlem, at der ved artikel 2 i Rådets forordning (EØF) nr. 404/93 af 13. februar 1993 om den fælles markedsordning for bananer(1) blev fastsat kvalitetsnormer for bananer, der leveres i frisk tilstand til forbrugerne, med undtagelse af pisang.

De tekniske regler blev fastsat ved Kommissionens forordning (EF) nr. 2257/94 af 16. september 1994 om kvalitetsnormer for bananer(2).

Kommissionen gør det ærede medlem opmærksom på, at normerne blev vedtaget efter grundige drøftelser med den pågældende branche, der inden da havde anvendt egne handelsnormer.

Endelig erindres der om, at der gælder kvalitetsnormer for en lang række landbrugsprodukter, for at tage hensyn til producenternes, forhandlernes og forbrugernes interesser.

(1) EFT L 47 af 25.2.1993.

(2) EFT L 245 af 20.9.1994.
SKRIFTLIG FORESPØRGSEL E-0740/02

af Fernando Fernández Martín (PPE-DE) til Kommissionen

(15. marts 2002)

Om: Côte d'Ivoire

Kan Kommissionen give en oversigt over de projekter vedrørende Côte d'Ivoire, der er godkendt til finansiering over Den Europæiske Unions budget i 2000?

Kan Kommissionen oplyse det samlede beløb for den bistand, der er ydet i alt i 2000 til dette land?

Samlet svarafgivet på Kommissionens vegne af Nielsonpå skriftlige forespørgsler E-0732/02, E-0733/02, E-0734/02, E-0735/02, E-0736/02,E-0737/02, E-0738/02, E-0739/02, E-0740/02 og E-0741/02

(13. maj 2002)

De ønskede oplysninger sendes direkte til det ærede medlem og Parlamentets generalsekretariat.
SKRIFTLIG FORESPØRGSEL E-0629/02

af Chris Davies (ELDR) til Kommissionen

(8. marts 2002)

Om: Data fra dyreforsøg og EU's kemikaliepolitik

Hvorledes påtænker Kommissionen ved sin udarbejdelse af forslaget til direktiv om kemikaliepolitikken at sikre, at dyreforsøg, for hvilke der allerede foreligger data, ikke skal gentages?

Er Kommissionen klar over succesen i forbindelse med den 120 dage lange periode, hvor offentligheden kunne fremsætte kommentarer, og med andre foranstaltninger til mindskelse af behovet for dyreforsøg, som de amerikanske miljømyndigheder indførte under HPV Challenge-programmet vedrørende kemikalier, og mener Kommissionen at man kan uddrage en lære heraf?

Svar afgivet på Kommissionens vegne af Margot Wallström

(26. april 2002)

Efter offentliggørelsen af hvidbogen Strategi for en ny kemikaliepolitik(1) rådførte Kommissionen sig indgående med en bred vifte af berørte arbejdsgrupper, som omfattede repræsentanter for dyrebeskyttelsesorganisationer, medlemsstaterne samt erhvervslivet, om hvordan man bedst kunne gennemføre denne strategi. En af disse arbejdsgrupper behandlede spørgsmålene i forbindelse med dyreforsøg, herunder navnlig hvordan man kunne undgå at gentage forsøg, hvor dette ikke var nødvendigt. Der tages hensyn til drøftelserne i denne gruppe ved udarbejdelsen af den nye lovgivning.

Skønt arbejdsgrupperne var sammensat af repræsentanter for organisationer med hjemsted i EU, ønsker Kommissionen at drage fordel af al relevant international information. Den har derfor optaget kontakt til de amerikanske miljømyndigheder (American Environmental Protection Agency) og anmodet disse om yderligere oplysninger om 120-dages fristen for offentlighedens kommentarer. Svaret herpå vil ligeledes blive taget i betragtning ved udarbejdelsen af den nye lovgivning.

Når Kommissionen har udarbejdet sit lovforslag, vil det blive forelagt Europa-Parlamentet og Rådet under den fælles beslutningsprocedure. Bestemmelserne vedrørende dyreforsøg kan derefter drøftes med alle involverede parter som en vigtig bestanddel af den bredere debat om den nye lovgivning.

(1) KOM(2001) 88 endelig udg.
SKRIFTLIG FORESPØRGSEL E-0536/02

af Stavros Xarchakos (PPE-DE) til Kommissionen

(28. februar 2002)

Om: Ødelæggelse af miljøet som følge af guldudvinding

Ifølge protester fra de såkaldte initiativkomitéer, der er oprettet i nogle amtshovedstæder i Trakien, har nogle selskaber planer om at påbegynde guldgravningsvirksomhed i Sapes i Rodopi amt og i Perama i Evros amt. Initiativkomitéerne hævder, at disse graveaktiviteter vil ødelægge miljøet, eftersom der vil trænge svovl op til overfladen, som, når det kommer i berøring med vand, vil danne svovlsyre, der forurener grundvandet. Endvidere vil det støv, der dannes af de stenknusere, der bruges under udgravningen, blive ført videre af luften og forurene markafgrøderne. Disse aktiviteter vil selvsagt ikke alene medføre risici for befolkningens sundhed i Trakien men også skabe problemer for landbrugerne og fiskerne i området, eftersom det økosystem, som de lever af, alvorligt trues.

Har Kommissionen kendskab til dette spørgsmål? Hvordan kan Kommissionen skride ind for at standse den slags projekter, der truer følsomme områder såsom Trakien, der udgør det fjerneste område af EU, og som desværre ikke hører til EU's velstående regioner?

Svar afgivet på Kommissionens vegne af Margot Wallström

(12. april 2002)

Kommissionen er underrettet om projekterne vedrørende udvinding og udnyttelse af guldforekomsterne i Sapes og i Pérama som følge af en række modtagne klager. Kommissionen har ved gentagne lejligheder henvendt sig til de græske myndigheder og anmodet disse om nærmere oplysninger herom, specielt om godkendelsesproceduren i forbindelse med en undersøgelse af indvirkningen på miljøet.

For så vidt angår projektet i Sapes, fremgår det af de informationer, de græske myndigheder har fremsendt, at der er truffet en afgørelse om forhåndsgodkendelse af placeringen den 10. februar 2000, men at der endnu ikke er afleveret nogen miljøindvirkningsvurdering til Miljøministeriet. De græske myndigheder fastholder, at de under beslutningsproceduren med henblik på godkendelse af projektet nøje vil følge de fremgangsmåder, der er foreskrevet i såvel den nationale lovgivning som EU-lovgivningen.

Hvad angår projektet i Pérama, blev der den 24. marts 2000 truffet en afgørelse om forhåndsgodkendelse af placeringen, ligesom der blev afleveret en miljøindvirknings-vurdering til Miljøministeriet. Ifølge oplysningerne fra de græske myndigheder er der som følge af projektets komplekse karakter blevet nedsat en videnskabelig komité, der skal vurdere projektets virkninger samt undersøge, hvorvidt der bør foretages supplerende undersøgelser. De græske myndigheder har lovet at underrette Kommissionen, så snart de har afsluttet miljøgodkendelsesproceduren i forbindelse med det pågældende projekt.

Kommissionen vil fremdeles nøje følge disse to projekter og om nødvendigt træffe de nødvendige foranstaltninger for at sikre, at fællesskabslovgivningen på miljøområdet overholdes.
SKRIFTLIG FORESPØRGSEL E-0147/02

af Adriana Poli Bortone (UEN) til Kommissionen

(1. februar 2002)

Om: Sukkerroeproducenter i Syditalien

Kan Kommissionen oplyse, om den agter at intervenere til fordel for sukkerroeproducenterne i Syditalien ved at tillade et regionalt bidrag til delvis dækning af amortiseringsomkostningerne til vandingsanlæggene på baggrund af følgende forhold:

1. EU har allerede gennem det regionale operationelle program for Sardinien godkendt artikel 4.9/N (forordning EF 1257/99(1)), sukkerroer,

2. anlæggene, hvis holdbarhed er længere end fem år, kan betragtes som strukturinterventioner,

3. det er nødvendigt i størst muligt omfang at rationalisere vandressourcerne i Syditalien?

(1) EFT L 160 af 26.6.1999, s. 80.

Svar afgivet på Kommissionens vegne af Franz Fischler

(4. marts 2002)

Da der synes at være tale om driftsstøtte, er Kommissionen bange for, at den støtte, det ærede medlem foreslår, ikke kan ydes. I henhold til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1) kan der ikke ydes støtte til sådanne udgifter. At bevilge national støtte til sådanne formål synes heller ikke muligt, da det normalt er uforeneligt med EF-traktaten at yde driftsstøtte.

(1) EFT L 160 af 26.6.1999.
SKRIFTLIG FORESPØRGSEL E-0637/02

af Jens-Peter Bonde (EDD) til Kommissionen

(8. marts 2002)

Om: Gennemsigtighed

Vil Kommissionen venligst kommentere forslaget fra SEAP (Society of European Affairs Professionals) vedrørende gennemsigtighed og åbenhed i EU-institutionerne med titlen Transparency and openness in the EU institutions?

Svar afgivet på Kommissionens vegne af Romano Prodi

(11. april 2002)

Kommissionen takker det ærede medlem for at have henledt opmærksomheden på dokumentet fra Society of European Affairs Professionals (SEAP), som den har studeret med største interesse.

Det pågældende dokument indeholder en række forslag, der tager sigte på at gøre Parlamentets, Rådets og Kommissionens arbejde mere gennemsigtigt.

Generelt deler Kommissionen SEAP's opfattelse, nemlig at det gælder om at sikre større deltagelse og mere åbenhed i EU-institutionernes beslutningsproces.

Kommissionen henviser i den forbindelse det ærede medlem til Kommissionens forslag i hvidbogen om nye styreformer i EU.

Kommissionen agter desuden at fortsætte sin indsats for gennemsigtighed ved at sikre fuld overholdelse af de nye regler i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(1) og ved at udvikle mere egnede måder, hvorpå man kan sikre borgerne videst mulig aktindsigt. Kommissionen har i den forbindelse forpligtet sig til at gøre udøvelsen af sine gennemførelsesbeføjelser mere gennemsigtig ved at give offentligheden aktindsigt i udkast til foranstaltninger til gennemførelse af retsakter vedtaget efter proceduren i EF-traktatens artikel 251, dog med de undtagelser, der er fastsat i nævnte forordnings artikel 4.

(1) EFT L 145 af 31.5.2001.
SKRIFTLIG FORESPØRGSEL P-0643/02

af Minerva Malliori (PSE) til Kommissionen

(28. februar 2002)

Om: Egnethedscertifikat for byggematerialer

Det har vist sig ved undersøgelser, at ophobningen af radon fra de anvendte byggematerialer i boliger forårsager forskellige former for lungekræft, og at børn er særlig udsatte for denne risiko. Risikoen ville kunne undgås, hvis der blev brugt de rigtige materialer. På det europæiske marked sælges der imidlertid byggematerialer uden egnethedscertifikat, hvilket skaber problemer i forbindelse med ikke alene radon men også andre stoffer, som bruges i byggematerialer, og som risikerer at skabe alvorlige problemer for den offentlige sundhed.

Har Kommissionen kendskab til denne situation, og anser den det for formålstjenligt at indføre et europæisk egnethedscertifikat for byggematerialer, så forbrugeren kan blive oplyst om, hvorvidt det anvendte produkt er sikkert?

Svar afgivet på Kommissionens vegne af Margot Wallström

(27. marts 2002)

Kommissionen er bekendt med, at indendørs radonkoncentrationer er til fare for folkesundheden, og vedtog i 1990 en henstilling(1) for at sikre beskyttelse imod radon. I tilfælde af, at referenceværdien på 400 becquerel pr. kubikmeter (Bq/m3) overskrides, anbefales det at træffe enkle, men effektive udbedrende foranstaltninger. For bygninger opført efter 1990 anbefales en konstruktionsgrænseværdi på 200 Bq/m3.

Bygningsmaterialer kan godt afgive radon, men indtrængende radon fra jorden under boligen er i almindelighed en langt større faktor. Til gengæld indeholder bygningsmaterialer andre naturligt forekommende radionuklider, som forårsager ekstern bestråling i form af gammastråling. Den ekspertgruppe, der er nedsat i henhold til Euratom-traktatens artikel 31, har udstedt retningslinjer for området(2). Der foreslås et aktivitetsindeks samt øvre grænseværdier for, hvornår materialer kan undtages fra restriktioner.

Hvis bygningsmaterialerne ligger over disse værdier, skal de muligvis certificeres og deklareres med henblik på overholdelse af bygningsreglementer. Radioaktivitet falder ind under direktivet om byggematerialer(3). Inden for disse rammer kan der fastlægges specifikke krav, herunder certificering af materialer med hensyn til radioaktivitet.

(1) Kommissionens henstilling 90/143/Euratom af 21. februar 1990 om beskyttelse af befolkningen mod indendørs eksponering for radon, EFT L 80 af 27.3.1990.

(2) Radiation Protection 112, Radiological protection principles concerning the natural radioactivity of building materials, 2000, ISBN 92-828-8376-0.

(3) Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer, EFT L 40 af 11.2.1989.
SKRIFTLIG FORESPØRGSEL P-0107/02

af Christopher Heaton-Harris (PPE-DE) til Kommissionen

(21. januar 2002)

Om: Støtte til Railtrack

Den 29. november 2001 anmodede Det Forenede Kongeriges regering om dispensation med henblik på at kunne yde finansiel støtte til Railtrack, der er sat under administration.

Hvor meget beløber denne støtte sig til, og hvad er det erklærede formål?

Svar afgivet på Kommissionens vegne af Loyola de Palacio

(22. februar 2002)

Railtrack Plc blev, som det måtte være det ærede medlem bekendt, sat under administration den 7. oktober 2001. Efter bekendtgørelsen herom meddelte den britiske regering Kommissionen, at den havde etableret en række finansieringsordninger med henblik på at sikre, at jernbanen fortsat blev drevet på betryggende og normal vis, indtil Railtrack's autoriserede jernbaneaktiviteter var blevet overtaget og kunne drives videre.

Disse ordninger, hvis formål er at redde Railtrack's aktiviteter i afventning af resultatet af den administrative procedure, er blevet undersøgt af Kommissionen i lyset af Fællesskabets retningslinjer for statsstøtte til redning og omstrukturering af virksomheder i vanskeligheder. I sin beslutning af 13. februar 2002 nåede Kommissionen til den konklusion, at den britiske regerings redningsordninger for Railtrack plc opfylder de kriterier, der er fastlagt i retningslinjerne, og besluttede at tillade støtten i foreløbig 6 måneder. Desuden og som følge af de ganske særlige omstændigheder besluttede Kommissionen ligeledes at tillade en forlængelse af den foreløbige periode med yderligere 6 måneder. Følgelig har Kommissionen givet den britiske regering tilladelse til at stille et beløb på indtil 8,78 mia. EUR til rådighed for perioden 7. oktober 2001 30. september 2002 i form af lån og/eller garantier.